ທ່ານລັດຖະມົນຕີກະຊວງຕຳຫລວດຫວຽດນາມ ເຈີ່ນດ້າຍກວາງ ຕ້ອນຮັບຄະນະຜູ້ແທນກະຊວງຕຳຫລວດຈີນ
(ທ່ານພົນເອກ ເຈີ່ນດ້າຍກວາງ ຕ້ອນຮັບທ່ານ ເມີງຈີງເພີງ)
ຕອນບ່າຍວັນທີ 21/03, ຢູ່ຮ່າໂນ້ຍ, ທ່ານພົນເອກ ເຈີ່ນດ້າຍກວາງ ລັດຖະມົນຕີວ່າການກະຊວງຕຳຫລວດ ຫວຽດນາມ ໄດ້ໃຫ້ການຕ້ອນຮັບທ່ານ ເມີງຈີງເພີງ ລັດຖະມົນຕີຊ່າວວ່າການກະຊວງຕຳຫລວດ ຈີນ ແລະ ຄະນະຜູ້ແທນຂັ້ນສູງກະຊວງຕຳຫລວດ ຈີນ ທີ່ມາຢ້ຽມຢາມ ແລະ ເຮັດວຽກຢູ່ ຫວຽດນາມ. ກ່າວຄຳເຫັນທີ່ການຕ້ອນຮັບ, ທ່ານພົນເອກ ເຈີ່ນດ້າຍກວາງ ປາດຖະໜາວ່າ: ໄລຍະຈະມາເຖິງ, ກຳລັງປະຕິບັດກົດໝາຍ 2 ປະເທດ ຫວຽດນາມ - ຈີນ ຄວນສືບຕໍ່ປະຕິບັດບັນດາຄວາມຮັບຮູ້ລວມ ເຊິ່ງການນຳ 2 ພັກ, 2 ລັດບັນລຸໄດ້ ແລະ ບັນດາເອກະສານຮ່ວມມືທີ່ໄດ້ລົງນາມລະຫວ່າງ 2 ກະຊວງເປັນຢ່າງດີ ເພື່ອຜັນຂະຫຍາຍການຮ່ວມມືຢ່າງຮອບດ້ານ, ເລິກເຊິ່ງກ້ວາງຂວາງໃນຂົງເຂດປະຕິບັດກົດໝາຍ. ພ້ອມກັນນັ້ນ 2 ຝ່າຍກໍ່ສົມທົບກັນປ້ອງກັນຕ້ານ, ຕໍ່ສູ້ກັບອາດຊະຍາກຳທີ່ມີການຈັດຕັ້ງ, ຂ້າມຊາດ; ຈັດຕັ້ງການຊອກຈັບອາດຊະຍາກຳ, ປ້ອງກັນ, ຕ້ານອາດຊະຍາກຳການຄ້າມະນຸດ, ອາດຊະຍາກຳຢາເສບຕິດ, ເງິນປອມຢູ່ເຂດຊາຍແດນ ຫວຽດນາມ - ຈີນ. ສົມທົບກັນຈັດຕັ້ງກອງປະຊຸມຮ່ວມມືປ້ອງກັນຕ້ານອາດຊະຍາກຳຄັ້ງທີ 5 ລະຫວ່າງກະຊວງຕຳຫລວດ 2 ປະເທດໃນປີ 2016 ຢູ່ ຫວຽດນາມ ໃຫ້ສຳເລັດ; ປົກປ້ອງສິດ, ຜົນປະໂຫຍດອັນຊອບທຳຂອງອົງການ, ສຳນັກງານ, ສ່ວນບຸກຄົນຂອງປະເທດນີ້ຢູ່ປະເທດນັ້ນ.
(ແຫຼ່ງຄັດຈາກ VOV)